text: Frafalder sex-anklage mod pædagog
  16 juni 2010 kl. 14.50
  Politiet har opgivet at rejse tiltale mod en pædagog i Varde, der er blevet beskyldt for sex-overgreb mod flere småbørn.
  Politiadvokat Claus Lyngholm Risbjerg har meddelt anmelderne, at sagen ikke kan føre til, at pædagogen dømmes skyldig.
  Politiet har gennemført videoafhøring af børnene, og børnenes oplysninger understøtter ikke oplysninger om sex-overgreb.
  Pædagogen er blandt andet blevet beskyldt for at begå overgreb mod børnene i en hytte, men politiet kan ikke fra institutionen få bekræftet, at manden har været i en hytte sammen med børnene.
  
  Nægter sig skyldig
  Pædagogen har under hele sagen nægtet sig skyldig.
  Forældrene overvejer at gå videre med sagen til Statsadvokaten. De føler sig ikke overbevist af politiets efterforskning.
  Pædagogen har været ansat i Hoppeloppen i Varde siden 24. januar i år.
  Kommunen fritog ham for tjeneste, da han blev anmeldt til politiet.
  Det har ikke været muligt at få oplyst, om han nu kan vende tilbage til arbejdet. Kommunen har endnu ikke hørt fra politiet.
  